Publication: Magyar Közlöny
Issue: MK-2004-34 (Year: 2004, Number: 34)
Era: 2004-2010
Section: eredményez.” [62/2003. (XII. 15.) AB határozat, ABK
Paragraph Index: 314

2003. december, 866., 871.] Az Mtv. tervezetének elõkészítése során esetlegesen elmulasztott, vagy nem teljeskörûen lefolytatott véleményeztetés nem része a döntéshozatali eljárásnak, annak csupán elõkészítését szolgálja, így arra a fent idézett határozat megállapításai nem lehetnek irányadók. A jelenleg hatályos alkotmányi és törvényi szabályozás alapján az Országgyûlés törvényalkotói jogkörének részét képezi az, hogy mérlegelje az egyes törvényjavaslatok elõkészítésének szabályosságát, ezen belül különösen azt, hogy a Jat.-ban, illetve más törvényben elõírt egyeztetési kötelezettségének az elõterjesztõ eleget tett-e. Ennek megfelelõen az Országgyûlés esetrõl esetre dönt arról, hogy az elõkészítés hiányossága miatt a beterjesztett törvényjavaslatot az elõterjesztõnek visszaadja, vagy — a hiányosság ellenére — a törvényjavaslatról érdemi tárgyalásba kezd, majd elfogadásáról, illetve elvetésérõl határozatot hoz. A törvénytervezet elõkészítésének hiányossága csak akkor eredményezheti a törvény közjogi érvénytelenségét, ha az egyúttal a törvényalkotási eljárás valamely szabályának alkotmányellenességet elõidézõ megsértésével is jár. A jogalkotási eljárás elõírásainak megsértésére alapozott, és ezzel összefüggésben az Alkotmány 2. § (1) bekezdésében foglalt jogállamiság elvének szerves részét képezõ jogbiztonság követelményének megszegését állító indítvány vizsgálata eredményeképpen az Alkotmánybíróság a törvénytervezet véleményeztetésével kapcsolatos kötelezettség teljesítésének elmulasztása miatt az Mtv. alkotmányellenességét nem állapította meg. Mivel az indítvány további, konkrét alkotmányi rendelkezés megsértését nem állította, az Alkotmánybíróság tartalmi alkotmányellenesség megállapítására irányuló vizsgálatot a véleményeztetés esetleges elmaradásával összefüggésben nem folytatott le. Az Alkotmánybíróság a fentiekhez kapcsolódóan megjegyzi: az Országgyûlésnek természetesen módja van arra, hogy az Alkotmányban, illetõleg törvényben, avagy ügyrendjében a törvényjavaslatok tárgyalási rendjére vonatkozóan olyan szabályozást hozzon létre, amely formalizáltan kötelezõvé teszi a törvénytervezetek elõkészítési folyamatának vizsgálatát. A szabályozás során azonban nem lehet eltekinteni a jogállamiság elvétõl. Ennek értelmében az Országgyûlés, mint a törvényhozói hatalmi ág letéteményese alkotmányosan nem hozható abba a helyzetbe, hogy törvényalkotói jogkörét az elõterjesztõnek az elõkészítés során megnyilvánult magatartása függvényében, annak alárendelten gyakorolhassa. Mindez az államhatalmi ágak megosztásának alkotmányi elvébõl is következik. III. A továbbiakban az Alkotmánybíróság az Mtv. III. fejezetében, azaz a 13—27. §-okban foglalt, a Felügyeletet érintõ szervezetátalakítás alkotmányosságának vizsgálatát végezte el.

Source: https://magyarkozlony.hu/hivatalos-lapok/a77608bcdbdc31dc0a47287f48e1391d3f76ce4b/dokumentumok/0d4a0dd9b220d44e55e061097babeeb13a4a569f/letoltes